  Виталий Пронин  Арлыдоослэсь улон-вылонзэс умоятон - кунлэн огез валтӥсь ужпумез. Калык сярысь сюлмаськон - нырысетӥ интыын.Шаерамы 11 интернат ужа. Калыкез утён, семья но демография политикая министр Ольга Корепанова верамъя, мӧйыослэн юртъёсазы 3 сюрс 600-лэсь трос мурт улэ. Интернатэ черодзэ возьма эшшо 200-эз. Таослэсь лыдпуссэс кулэстон понна интернатъёсты ялан выльдо но паськытато. Кылсярысь, тросгес инты кылдэмын Алнаш интернатын. Улон интыоссэс умоятӥзы Эгра ёросысь Факел черкогуртысь интернатын. Туэ паськытатозы Глазовысь но Сарапулысь интернатъёсты. Та учреждениосты тупатъянлы висъямын 25 миллион манет. Со дыре ик частной интернатъёс усьтӥсько. Шаерамы соос 3 луизы ни. Озьы ке но черод уг кулэсмы. Угось калык пересьме, шуэ Ольга Корепанова.Интернатъёсы сюрыны шуг луиз бере, шаерамы выль программа ужаны кутскемын. Табере арлыдоосты приёмной семьяосы басьтыны луонлык вань.  Со сяна, аслад коркаяд санаторий лэсьтыны луоно. Мылкыд вань ке, доре ӧтьыны луэ массаж лэсьтӥсез, эмсузэрез но мукет специалистъёсты. Ольга Корепанова верамъя, тужгес пыдлось гуртъёсы пота нимысьтыз бригада. Арлыдоос доры вуыло психологъёс, юристъёс, эмсузэръёс, йырси ӵышкисьёс, вуриськисьёс.Шаерысьтымы 112 сюрс инвалидъёслэсь улон-вылонзэс капчиятон вылысь 2011-тӥ арысен ужа «Доступная среда» программа. Программаез пыӵатон вылысь висъямын ни 529 миллион манет. Таин валче 150 учреждение тупатъямын, сӧсыръёслы отчы сюрыны каньылгес мед луоз шуыса.Палэнэ уг кылё Быдӟым оже пыриськемъёс, ожысь инвалидъёс но палкышноос. Таослы улоно юртсэс тупатъян вылысь 30 сюрсысен 80 сюрс манетозь висъяське. Уксё сётӥське соослы гинэ, кин улон сэреглы сертификат ӧз басьты. Россиысь Пенсиосъя фондэн валче азьланяз чакламын гуртын улӥсь ожысь ветеранъёслэн но инвалидъёслэн, палкышноослэн юртъёсазы газ кыскыны. Калык сярысь сюлмаськон - нырысетӥ интыын, шуэ Ольга Корепанова.Елена Сараматова Туспуктӥз А. Горбунов  